18.9.2023
SK
Úradný vestník Európskej únie
L 229/3
(8)
Vzhľadom na globalizovaný charakter dodávateľského reťazca polovodičov je medzinárodná spolupráca s tretími krajinami dôležitým prvkom na dosiahnutie odolnosti únijného ekosystému polovodičov.
Akcie prijaté v rámci tohto nariadenia by takisto mali Únii umožniť, aby ako centrum excelentnosti zohrávala silnejšiu úlohu v lepšie fungujúcom globálnom, vzájomne závislom ekosystéme polovodičov.
Na tento účel by Európska rada pre polovodiče mala Komisii poskytovať poradenstvo v záležitostiach týkajúcich sa koordinácie tohto úsilia a posilňovania spolupráce medzi Úniou a tretími krajinami v rámci globálneho hodnotového reťazca v odvetví polovodičov, pričom by mala v relevantných prípadoch zvážiť názory Priemyselnej aliancie pre procesory a polovodičové technológie a iných zainteresovaných strán.
(9)
Únia a členské štáty by v súlade s medzinárodnými povinnosťami a uplatniteľnými procedurálnymi požiadavkami mohli spolupracovať, a to aj na diplomatickej úrovni, s medzinárodnými strategickými partnermi, ktorí majú v odvetví polovodičov výhody, s cieľom nájsť riešenia na posilnenie bezpečnosti dodávok a na budúce narušenia dodávateľského reťazca polovodičov, ako sú narušenia vyplývajúce z vývozných obmedzení zo strany tretích krajín, a identifikovať dostupnosť surovín a medziproduktov.
Vo vhodných prípadoch to môže zahŕňať koordináciu na príslušných medzinárodných fórach, uzavretie investičných a obchodných dohôd alebo iné diplomatické úsilie v súlade s uplatniteľnými procedurálnymi požiadavkami alebo spoluprácu s príslušnými zainteresovanými stranami.
(10)
S cieľom nadviazať na záväzok napĺňať potreby pracovnej sily v celom dodávateľskom reťazci polovodičov by Komisia mala zabezpečiť synergie s existujúcimi programami Únie a mala by podporovať a podnecovať členské štáty pri vytváraní iniciatív, ktoré prispievajú k výmene akademických poznatkov, s medzinárodnými strategickými partnermi.
(11)
Jasným cieľom Únie je podporovať medzinárodnú spoluprácu a výmenu poznatkov na základe záujmov Únie, vzájomných výhod, medzinárodných záväzkov a v čo najväčšej možnej miere na základe reciprocity.
Porušovanie práv duševného vlastníctva, neoprávnené sprístupnenie obchodných tajomstiev alebo únik citlivých vznikajúcich technológií v odvetví polovodičov by však mohli ohroziť záujmy bezpečnosti Únie.
Komisia v tejto súvislosti skúma konkrétne návrhy na posilnenie rámcov Únie na kontrolu investícií a vývozu.
Okrem toho by Únia a členské štáty mali spolupracovať so strategickými partnermi s cieľom posilniť spoločné vedúce postavenie v oblasti technológií a priemyslu v súlade s uplatniteľnými procedurálnymi požiadavkami.
(12)
Odvetvie polovodičov je charakterizované veľmi vysokými nákladmi na vývoj a inovácie a na budovanie moderných zariadení na skúšanie a validáciu s cieľom podporiť priemyselnú výrobu.
To má priamy vplyv na konkurencie­ schopnosť a inovačnú kapacitu priemyslu Únie, ako aj na bezpečnosť dodávok a odolnosť únijného ekosystému polovodičov.
Na základe ponaučení z nedávneho nedostatku v Únii a na celom svete a rýchleho vývoja technologických výziev a inovačných cyklov, ktoré ovplyvňujú hodnotový reťazec v odvetví polovodičov, je potrebné posilniť existujúce silné stránky Únie, a tým zlepšiť jej konkurencieschopnosť, odolnosť, výskum a inovačnú kapacitu vytvorením iniciatívy.
(13)
Za udržanie silnej priemyselnej, konkurencieschopnej, udržateľnej a inovačnej základne Únie sú v prvom rade zodpovedné členské štáty.
Charakter a rozsah výziev týkajúcich sa výskumu a inovácie v oblasti polovodičov si však vyžaduje spoločné prijatie krokov na úrovni Únie.
(14)
Únia a členské štáty by mali lepšie koordinovať svoje úsilie a spoločne investovať s cieľom vybaviť Úniu kapacitami na výskum a inováciu polovodičových technológií, ktoré sú potrebné na udržanie jej vedúcej pozície vo výskume a priemyselných investícií na vrchole, a na odstránenie súčasných medzier medzi výskumom a vývojom a výrobou.
Súčasné výzvy únijného ekosystému polovodičov si vyžadujú vytvorenie rozsiahlych kapacít a spoločné úsilie členských štátov, pričom Únia by mala podporovať rozvoj a zavádzanie rozsiahlych kapacít.
Uvedené spoločné úsilie zahŕňa poskytovanie finančných zdrojov v súlade s ambíciou iniciatívy podporovať rozvoj a širokú dostupnosť inovačných kapacít a rozsiahlych digitálnych infraštruktúr, pričom pozostáva z virtuálnej platformy pre návrhy, pilotné linky, a to aj pre kvantové čipy, a šírenie vedomostí, zručností a kompetencií v prospech celého ekosystému polovodičov.
Aby to bolo možné dosiahnuť, Únia a členské štáty by mali zohľadniť ciele súbežnej zelenej a digitálnej transformácie.
V tejto súvislosti ponúkajú polovodičové zariadenia a výrobné procesy značné príležitosti na zníženie environmentálneho, a najmä uhlíkového vplyvu priemyselných odvetví, čím prispievajú k ambíciám napríklad oznámenia Komisie zo 14. júla 2021 s názvom „Fit for 55‘: plnenie cieľa EÚ v oblasti klímy do roku 2030 na ceste ku klimatickej neutralite“, Mechanizmu na podporu obnovy a odolnosti zriadeného nariadením Európskeho parlamentu a Rady (EÚ) 2021/241 (4) a oznámenia Komisie z 18. mája 2022 s názvom
(4) Nariadenie Európskeho parlamentu a Rady (EÚ) 2021/241 z 12. februára 2021, ktorým sa zriaďuje Mechanizmus na podporu obnovy a odolnosti (Ú. v.
EÚ L 57, 18.2.2021, s. 17).